Autoritatea Electorală Permanentă (AEP) va organiza, pe teritoriul României, 18.955 de secţii de votare la alegerile pentru Parlamentul European şi la cele pentru autorităţile administraţiei publice locale, potrivit Agerpres.
Instituţia precizează că administrează Registrul secţiilor de votare din ţară, o bază de date centralizată privind delimitarea, numerotarea, sediile şi dotarea secţiilor de votare, conform Agerpres.
Potrivit sursei citate, în conformitate cu prevederile Legii 208/2015, cu modificările şi completările ulterioare, numerotarea secţiilor de votare din ţară se actualizează de către AEP la nivelul fiecărui judeţ, respectiv al municipiului Bucureşti, începând cu localitatea reşedinţă de judeţ şi continuând cu cele din municipii, oraşe şi comune, în ordinea alfabetică a acestora.
În municipiile cu subdiviziuni administrativ-teritoriale, numerotarea se face cu respectarea ordinii acestor subdiviziuni, prevăzută de lege. Lista secţiilor de votare organizate în ţară, pentru alegerile din 9 iunie 2024, poate fi consultată pe site-ul Autorităţii Electorale Permanente.